Diari Oficial de la Generalitat Valenciana


Sumari del DOGV 7901, del 21-10-2016 (2016/7702)

RESOLUCIÓ de 15 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedientes 1/16-EAE Xàbia, 5/16-EAE Ibi i 8/16-EAE Ibi.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7901

Data del DOGV
:   21-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7702


Data del document
:   15-09-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 15 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedientes 1/16-EAE Xàbia, 5/16-EAE Ibi i 8/16-EAE Ibi. [2016/7702]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Comunitat Valenciana de l'informe ambiental i territorial estratègic, resolc:  
  
Publicar en el Diari Oficial de la Comunitat Valenciana els informes ambientals i territorials estratègics corresponents als expedients 1/16-EAE Xàbia, 5/16-EAE Ibi i 8/16-EAE Ibi.  
  
«Informe ambiental i territorial estratègic  
Títol: Instrument urbanístic vinculat al programa d'actuació integrada de la UE Portitxol 2/3.A i 2/3.B  
Promotor: Ajuntament de Xàbia.  
Autoritat substantiva: Comissió Territorial d'Urbanisme d'Alacant.  
  
Localització: Xàbia (Alacant)  
Núm. expedient: 001/2567-BIX.  
  
La Comissió d'Avaluació Ambiental, en sessió realitzada el 28 d'abril de 2016, va adoptar l'acord següent:  
Vista la proposta de l'informe ambiental i territorial estratègic d'instrument urbanístic vinculat al programa d'actuació integrada (PAI) de la unitat d'execució (UE) Portitxol 2/3.A i 2/3.B de Xàbia, en els termes següents:  
En data 11 de gener de 2016 ha tingut entrada en el Servei d'Avaluació Ambiental Estratègica de la Subdirecció General d'Avaluació Ambiental, sol·licitud d'inici de l'avaluació ambiental i territorial estratègica del programa d'actuació integrada de la UE Portitxol 2/3.A i 2/3.B de Xàbia (Alacant).  
  
Documentació presentada  
La sol·licitud d'inici, remesa pel Servei Territorial d'urbanisme d'Alacant, s'acompanya d'esborrany del programa d'actuació integrada (PAI) i del document inicial estratègic, d'acord amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
  
La documentació es presenta en format paper i digital i té entrada en el Servei Territorial els dies 22 d'octubre i 27 de novembre de 2015.  
  
  
Planejament vigent  
El planejament vigent en el municipi consisteix en un pla general, aprovat definitivament per la Comissió Territorial d'Urbanisme el 31 de gener de 1990. Aquest planejament no va ser sotmés a avaluació ambiental.  
En l'actualitat s'està elaborant un nou pla general. Consta en aquest Servei el seu corresponent expedient d'avaluació ambiental estratègica (exp. 75/6986-MYL) sobre el qual es va emetre document de referència en data 24 de novembre de 2011.  
  
Objecte, descripció del planejament i justificació  
L'objecte del document és modificar l'àmbit i l'ordenació detallada de la UE Portitxol 2/3.A i 2/3.B en els aspectes següents:  
- Ampliar la superfície de la UE afegint una parcel·la de zona verda, en sòl urbà, que no ha sigut gestionada.  
- Realitzar una nova ordenació viària reduint la superfície de vials.  
  
La unitat d'execució en qüestió és un àmbit del sòl urbà, amb una superfície actual de 61.350 m² i tipologia residencial extensiva. S'amplia la seua superfície a 64.290 m², mantenint-se l'aprofitament tipus. La superfície destinada a xarxa viària passa de 6.235 m² a 3.800,10 m², mentres que la superfície destinada a zona verda de xarxa secundària s'incrementa d'11.600 a 14.844 m².  
  
Consultes realitzades  
Per part de l'òrgan ambiental, d'acord amb l'article 51.1 de la 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP), la documentació aportada s'ha sotmés a consulta, en qualitat d'Administracions afectades:  
  
Consulta Informe Administració pública consultada  
25.01.2016 19.04.2016 Subdg d'Ordenació del Territori i Paisatge. S. Infraestructura Verda i Paisatge  
 03.12.2015 Servei Territorial d'Urbanisme d'Alacant  
  
  
Nota: els informes rebuts es poden consultar en la pàgina web www.cma.gva.es/eae una vegada s'emeta aquest IATE.  
  
Identificació i valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d) i 51.1 de la LOTUP.  
El Servei Territorial d'Urbanisme d'Alacant emet un informe en data 3 de desembre de 2015, en què manifesta que, des de la visió de les competències urbanístiques, s'haurà de:  
Incorporar en l'alternativa tècnica un document de planejament, atés que la proposta presentada implica modificar l'ordenació establida en el PGOU.  
Justificar el compliment de les determinacions de l'article 63.3 de la LOTUP, que estableix que les noves solucions proposades hauran de mantindre l'equilibri de les dotacions públiques i l'aprofitament lucratiu, calculant l'estàndard dotacional global vigent i proposat.  
  
El Servei d'Infraestructura Verda i Paisatge emet un informe el 19 d'abril de 2016 en què assenyala que la modificació proposada no té efectes sobre el paisatge.  
Revisada la cartografia temàtica de la Conselleria s'observa que hi ha risc de lliscament mitjà en la zona afectada pel pla, per la qual cosa qualsevol actuació urbanística haurà de realitzar un estudi geotècnic de detall com a mesura correctora d'aquest risc.  
La zona verda connecta amb el sòl forestal estratègic situat en la costa, per la qual cosa hi ha risc d'incendi. S'han d'aplicar, en la zona en què connecten els sòls mencionats, totes les mesures establides en el Document Bàsic de Seguretat en cas d'Incendi, secció SI 5, del Codi Tècnic de l'Edificació (CTE); en el Decret 58/2013, de 3 de maig, del Consell (pel qual s'aprova el PATFOR); en el Decret 7/2004, de 23 de gener, del Consell de la Generalitat (pel qual s'aproven les normes de seguretat en prevenció d'incendis forestals) i en el Pla de Prevenció d'Incendis Forestals de la Demarcació Forestal de Xàbia.  
  
Realitzada l'anàlisi tècnica de la documentació presentada i consultada la cartografia temàtica de la Conselleria, s'observa que les modificacions proposades, no presenten afeccions sobre el medi ambient, sempre que s'adopten mesures en relació amb els riscos detectats (incendi i lliscament).  
  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora al dret intern espanyol mitjançant la Llei 21/2013, de 9 de desembre, d'Avaluació Ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
El programa de l'actuació integrada no està sotmés a avaluació ambiental per no trobar-se en els casos previstos en l'article 46 de la LOTUP, ja que es tracta d'un instrument de gestió del planejament. No obstant això, a la vista de l'informe remés pel Servei Territorial d'Urbanisme, i després de l'anàlisi de la documentació es constata que en el programa s'ha introduït una alteració de l'àmbit de la unitat d'execució que requerirà la tramitació d'un instrument de planejament específic.  
  
Per a aconseguir abreviar el procediment administratiu, es procedeix a realitzar l'avaluació ambiental de l'instrument de planejament urbanístic que s'haurà d'elaborar per a l'aprovació definitiva, l'objecte del qual serà modificar l'àmbit de la unitat d'execució, en els termes arreplegats en la legislació.  
  
Proposta d'acord  
Segons estableix l'article 51 de la LOTUP, d'acord amb els criteris de l'annex VIII d'aquesta llei, es pot concloure que el procediment d'avaluació ambiental simplificada és suficient per a determinar que la proposta de l'instrument urbanístic vinculat al programa d'actuació integrada de la UE Portitxol 2/3.A i 2/3.B de Xàbia, no presenta efectes significatius sobre el medi ambient, sempre que es consideren els condicionants assenyalats en la part dispositiva.  
D'acord amb allò que s'ha exposat, es resol emetre informe ambiental i territorial estratègic favorable en el procediment simplificat d'avaluació ambiental i territorial estratègica de l'instrument d'urbanístic vinculat al programa d'actuació integrada de la UE Portitxol 2/3.A i 2/3.b de Xàbia (Alacant), l'objecte del qual serà el descrit en la documentació remesa, d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació de la modificació del pla d'acord amb la seua normativa sectorial, si bé hauran de complir-se els següents condicionants:  
  
1. A causa del risc d'incendis forestals existent hauran de tindre's en compte, en la part limítrof amb el sòl forestal, les distintes normatives en matèria de prevenció i seguretat en cas d'incendis forestals que s'han descrit en l'apartat «Identificació i Valoració» d'efectes sobre el medi ambient d'aquest informe.  
2. S'hauran d'atendre els condicionants assenyalats pel Servei Territorial d'Urbanisme d'Alacant en el seu informe de data 3 de desembre de 2015.  
3. Els projectes de construcció dels immobles requeriran l'elaboració d'un Estudi Geotècnic que analitze les característiques del terreny i el possible risc de lliscaments i despreniments.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'ha procedit a l'aprovació del pla en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
  
Delimitació vigent  
  
  
Nova delimitació  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que antecedeix, la Comissió d'Avaluació Ambiental, acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica de l'instrument d'urbanístic vinculat al programa d'actuació integrada de la UE Portitxol 2/3.A i 2/3.B de Xàbia, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
  
S'ha de notificar als interessats que contra la present resolució, per no ser un acte definitiu en via administrativa, no pot interposar-se cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que es notifica perquè se'n prenga coneixement i als efectes oportuns.  
Cosa que se certifica abans de l'aprovació de l'acta corresponent i a reserva dels termes precisos que se'n deriven, conforme ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 28 d'abril de 2016.- El secretari de la Comissió d'Avaluació Ambiental: José del Valle Arocas.»  
  
  
  
«Informe ambiental i territorial estratègic  
Núm. expedient: 5-2016-EAE.  
Objecte: Modificació puntual núm. 25 del PGOU (sector industrial P-Alfàs III).  
Promotor: Ajuntament d'Ibi.  
Autoritat substantiva: Ajuntament.  
Localització: Ibi (Alacant).  
  
La Comissió d'Avaluació Ambiental, en sessió realitzada el 28 d'abril de 2016, va adoptar l'acord següent:  
Vista la proposta de l'informe ambiental i territorial estratègic de la modificació puntual núm. 25 del pla general d'ordenació urbana (PGOU), sector industrial P-Alfàs III, d'Ibi, en els termes següents:  
  
En data 18 de gener de 2016 es va rebre en el Servei d'Avaluació Ambiental Estratègica de la Subdirecció General d'Avaluació Ambiental, documentació relativa a la modificació puntual núm. 25 del pla general d'ordenació urbana d'Ibi (Alacant), als efectes d'avaluació ambiental estratègica.  
  
Documentació presentada  
La documentació rebuda el 18 de gener de 2016 consta de document inicial estratègic en format paper i en format digital (CD). S'adjuntava certificat de l'acord plenari de 2 de novembre de 2015 relatiu a iniciar el procediment d'avaluació ambiental de la modificació i a incoar el procediment de resolució del conveni subscrit entre l'empresa Cantó y Ferrando, SL, i l'Ajuntament d'Ibi en data 3 de novembre de 2010.   
  
No s'adjunta un esborrany de la modificació pròpiament dita, encara que en el document inicial estratègic amb els plans aportats la modificació queda prou definida.  
Junt amb la documentació presentada per l'ajuntament, el Servei Territorial d'Urbanisme adjuntava el seu informe de data 21 de desembre de 2015.  
  
Planejament vigent  
El municipi d'Ibi disposa de pla general aprovat definitivament per acord de la Comissió Territorial d'Urbanisme de data 3 de febrer de 2000, sobre el qual es va emetre declaració d'impacte ambiental favorable amb condicions de 24 de maig de 1999 (N/ref. Exp. 86-1999AIA). S'estableixen, entre altres, condicionants relatius a les aigües residuals, residus i contaminació acústica:  
  
«4) Respecte a la gestió i normativa per a la correcta gestió de les aigües residuals generades en el terme municipal es tindran en compte els punts següents:  
4.1) En tot cas, l'ordenança d'abocament a la xarxa municipal de clavegueram, que serà aplicable en tot l'àmbit del terme municipal, s'ajustarà al que preveu el model elaborat a aquest efecte conjuntament per l'entitat de Sanejament de la Generalitat Valenciana i la Federació Valenciana de Municipis i Províncies.  
L'incompliment dels límits establits en les ordenances obligarà cada una de les activitats a l'establiment dels tractaments previs necessaris per a l'admissió de les aigües residuals generades a la xarxa municipal de clavegueram.  
4.2) El desenvolupament dels sòl urbanitzables, tant detallats com sectorials (no detallats), quedarà supeditat a l'acceptació de l'òrgan gestor de l'estació depuradora d'aigües residuals de l'admissió per a tractament de l'increment de volums de cada un dels sectors.  
  
Cas que no siga possible el tractament en les actuals instal·lacions, haurà de dotar-se cada un dels sectors del seu propi sistema de depuració.  
5) Serà aplicable subsidiàriament al que preveu l'article 8.56 i 8.57 el model d'ordenances de Prevenció de la Contaminació Acústica (protecció contra sorolls i vibracions).  
6) S'ampliarà la Secció 8 (condicions ambientals) amb les mesures necessàries per a garantir l'adequada gestió dels distints tipus de residus en tot l'àmbit del terme municipal i en especial pel que fa a les empreses productores de residus tòxics i perillosos.  
En aquest sentit l'Ajuntament en previsió de la instal·lació d'indústries productores, en el seu procés de producció, de residus tòxics i perillosos, i atés que els residus d'aquest caràcter han de ser evacuats i tractats per empresa gestora especialitzada, requerirà per a la concessió de la llicència d'activitat d'aquestes empreses, depenent de la massa anual generada, l'autorització de Productor de Residus tòxics i perillosos o la inscripció en el registre de Xicotets Productors de Residus tòxics i perillosos.»  
Amb data 4 d'octubre de 2010 l'Ajuntament va aprovar definitivament la modificació puntual núm. 20 «Canvi qualificació sòls terciari i zona verda, en el sector industrial Alfàs III».  
La modificació aprovada consistia en:  
- La requalificació com a zona verda d'una parcel·la de sòl urbà qualificada com industrial, limítrof a la parcel·la propietat municipal ubicada en el polígon industrial Alfàs III on pretenia ubicar una escola infantil. Aquest nou espai lliure ampliava el ja existent EL-62 i generava una zona verda vinculada a la futura dotació escolar prevista. Zona B de l'annex I.  
- La ubicació de terrenys destinats a ús terciari en una porció de l'actual EL-107, de forma limítrof a serveis terciaris ja existents, vinculats a la funcionalitat de la via A-7 i al servei del polígon. Zona A de l'annex I.  
  
  
Estat actual PGOU en les zones afectades per la modificació.  
Objecte de la modificació  
L'àmbit de la modificació és sòl urbanitzable ubicat en dues zones, A i B, al sud-oest del nucli de població, en l'extrem d'un polígon industrial i pròximes a la via A-7. La zona A és sòl terciari (9/TER-G1) està situada al costat d'una rotonda d'accés a la via A-7 i la més pròxima a ella. La zona B, constituïda per sòl terciari (9/TER-G1) i sòl dotacional públic zona verda (EL-62), situada pròxima a rotonda d'accés a la via A-7 i al vial d'accés a la població CV-7982.  
  
  
Localització d'àmbit de la modificació proposada, zones A i B.  
D'acord amb la documentació presentada, la modificació plantejada suposa la reversió de les parcel·les a l'estat plantejat en l'inicial pla general aprovat l'any 2000. No obstant això, en la zona B es torna, quant a superfície, a la situació inicial del pla general aprovat l'any 2000, però la superfície que era terciari en aquest ara es proposa amb un ús diferent, l'industrial. Aquesta superfície és aproximadament d'1,8 hectàrees.  
La proposta consisteix en:  
1. Zona A: desqualificació de 3.243,56 m² de sòl lucratiu destinat a ús terciari (9/TER-G1 articles 9.91 a 9.9.5 de les normes urbanístiques) que són propietat municipal per a qualificar-los com a sòl dotacional públic destinat a zona verda de xarxa secundària ampliant l'EL-107 (regulats en els articles 9.10.1-categoria 6é- a 9.10.5 de les normes urbanístiques, que no pateixen cap variació). Açò suposarà un implement dels estàndards de zona verda del sector.  
2. Zona B:  
2.1. Desqualificació de 3.331,89 m² de sòl destinat a ús dotacional públic zona verda de xarxa secundària (EL-62) per a qualificar-los com a sòl lucratiu d'ús industrial 7-IN.  
2.2. Desqualificació de la parcel·la lucrativa d'ús terciari 9/TER-G1 (delimitada per l'avinguda del Joguet, carrer Zamora, carrer Múrcia i Espai lliure EL-62) per a qualificar-los d'ús industrial 7-IN. La qualificació està regulada pels articles 9.10.1. categoria 6é. a 9.10.5 de les normes urbanístiques.  
Els usos admesos en el sòl industrial 7-IN són els definits en l'article 11.6 de les normes urbanístiques del Pla General, i en síntesi són:  
  
- Es defineixen les operacions dels usos industrials: producció industrial, emmagatzematge i comerç majorista, reparació i tractament de productes de consum domèstic i producció artesanal i oficis artístics.  
  
- Es distingeixen dues classes: indústria general i tallers domèstics, i cinc categories: 1a, tallers artesanals i activitats de serveis; 2a indústries lleugeres xicotetes i serveis, 3a indústries lleugeres i mitjanes, 4a indústria molesta i gran i 5a, indústria nociva i perillosa.  
- S'indiquen les determinacions respecte a les dimensions dels locals, serveis de neteja, circulació interior, dotació d'aparcaments, ordenació de la càrrega i descàrrega, etc.  
  
Amb la modificació plantejada es redueix la superfície destinada a espai lliure, es passa de 58.509 m² a 58.421 m², però segons la documentació segueixen complint-se els paràmetres dotacionals legalment exigibles, i s'indica «considerant, en tot cas, la seua compensació en el còmput total de dotacions en la modificació global que es troba en fase de redacció».  
  
  
Imatge annex III- Modificació proposada PGOU.  
  
Justificació de la modificació  
El creixement natural del municipi, junt amb la recent conjuntura econòmica han posat de manifest la inviabilitat del projecte d'escola infantil, així com dels serveis terciaris vinculats a la A-7 què s'havien previst amb la modificació núm. 20 aprovada el 4 d'octubre de 2010.  
  
D'acord amb el document, s'ha manifestat una demanda de sòl industrial en grans illes que permeten la implantació de les grans empreses que s'han mantingut i fins i tot han crescut durant la crisi econòmica.  
  
Transcorreguts cinc anys des de la modificació puntual núm. 20, l'Ajuntament replanteja les circumstàncies que la van motivar, i posa de manifest que tant el creixement del municipi com l'actual conjuntura econòmica fan inviable el seu desenvolupament i per això proposen retrotraure al seu estat original la qualificació dels sòls dotacionals i així mateix canviar la qualificació de la parcel·la que inicialment era terciària per a convertir-la en industrial, ús global del sector industrial Alfàs III on es produeixen les modificacions proposades.  
  
Igualment s'aporta acord del Ple de l'Ajuntament de 2 de novembre de 2015 en què s'adopta l'acord d'incoació de procediment de resolució del conveni subscrit amb la mercantil Cantó y Ferrando, SL, amb l'Ajuntament d'Ibi que regulava la transmissió de titularitat dels sòls relatius a la modificació núm. 20 abans mencionada. En aquest s'indica que com a conseqüència de l'incompliment de l'obligació de l'esmentada empresa d'adquirir terrenys per a després cedir-los a l'ajuntament i la impossibilitat del seu compliment (han sigut adquirits per una altra empresa, Maxi Plast Productos, SL) el conveni ha esdevingut inexecutable i en conseqüència l'ajuntament acorda la incoació del procediment de resolució.  
  
Consultes realitzades  
Per part de l'òrgan ambiental, d'acord amb l'article 51.1 de la 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP), la documentació aportada s'ha sotmés a consulta, en qualitat d'administracions públiques afectades:  
  
  
Consulta Informe Administració pública consultada  
15.02.2016 18.04.2016 Servei d'Infraestructura Verda i Paisatge; Sub. Gen. Territori i Paisatge  
 21.12.2015 Servei Territorial d'Urbanisme d'Alacant  
  
  
- Servei Territorial d'Urbanisme d'Alacant (21 de desembre de 2015): indica que la modificació proposada afecta l'ordenació detallada per la qual cosa, segons estableix l'article 44.5 de la LOTUP, la seua aprovació definitiva és competència de l'ajuntament.  
Quant a les determinacions de caràcter urbanístic que incideixen en la proposta, resulta preceptiu el compliment de l'equilibri dotacional, conforme a l'article 63.3 de la LOTUP. Aquesta determinació no pot diferir-se a l'aprovació d'altres instruments de planejament que puguen trobar-se en tramitació.  
S'indica que abans de l'aprovació definitiva, l'ajuntament haurà de demanar el dictamen del Consell Jurídic Consultiu, segons s'estableix en l'article 57.1.D de la LOTUP en resultar afectades zones verdes.  
  
Respecte a les consideracions ambientals s'indica: «després de l'estudi de la proposta descrita i consultada la cartografia temàtica de la Conselleria d'Infraestructures, Territori i Medi Ambient, es considera que aquesta no pareix, des de la visió de les competències urbanístiques d'aquest Servei, que haja de tindre efecte significatiu sobre el medi ambient, per la qual cosa podria sotmetre's al més prompte possible al seu estudi per la Comissió d'Avaluació Ambiental.»  
- Servei d'Infraestructura Verda i Paisatge; Subdirecció General Territori i Paisatge (18 d'abril de 2016): «4. Analitzada la documentació obtinguda en la pàgina web d'expedients en tramitació d'avaluació ambiental estratègica, i vistos l'abast i objecte de la modificació proposada, i en especial la ubicació de les parcel·les afectades en la vora urbana de la zona industrial que dóna a l'autovia A-7, es considera que, si bé les requalificacions proposades no tindran una incidència significativa en el caràcter del paisatge actual, sí que tindran una certa incidència en la seua percepció, en especial en la denominada zona A. Per això, s'hauran d'adoptar mesures d'integració paisatgística per a formalitzar un accés i una vora urbana de qualitat en aquesta zona que en garantisquen l'homogeneïtat i tractament uniforme. En aquest sentit, es proposa valorar la realització d'un programa de paisatge per a la millora paisatgística de la zona d'afecció visual de la A-7 al seu pas per l'àmbit i de l'accés a aquest.  
5. De conformitat amb l'article 44, correspon a aquesta conselleria informar sobre els instruments de paisatge quan l'aprovació del pla siga autonòmica. Per això, si totes les determinacions d'aquesta modificació afecten l'ordenació detallada, sense alterar gens l'estructural, l'Administració competent per a la valoració de les mesures d'integració a adoptar serà l'ajuntament, que haurà d'emetre el seu informe amb caràcter previ a l'aprovació de la modificació puntual.»  
  
Els informes rebuts es poden consultar en la pàgina web www.cma.gva.es/eae una vegada s'emeta aquest IATE.  
Identificació i valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial, tenint en consideració els criteris de l'annex VIII, sotmetrà al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d) i 51.1 de la LOTUP.  
La modificació afecta sòl urbanitzable que forma part d'un polígon industrial en gran part desenvolupat que reverteix la situació respecte a sòls dotacionals a la situació inicial del pla general aprovat l'any 2000 i que va ser sotmés a avaluació d'impacte ambiental. Respecte a la parcel·la que en la zona B era terciari en un entorn industrial en el pla general que va ser avaluat i que ara és terciari i zona verda (aproximadament 1,8 hectàrees) passa amb la modificació proposada a sòl industrial.  
  
Els terrenys en ambdues zones A i B són erms en sòl urbanitzable avaluat. No es veuen afectats sòls forestals, espais naturals protegits, vies pecuàries ni forests d'utilitat pública. No se afecta el model territorial, ni augmenta l'edificabilitat, sent la disminució de la zona verda poc significativa.  
Les zones objecte de la modificació no es troben afectades per perillositat per inundació ni per l'envolupant de perillositat per inundació d'acord amb la cartografia PATRICOVA del sistema d'informació geogràfica d'aquesta conselleria (SIG).  
En l'entorn de la zona B hi ha diferents edificacions, que pareixen residencials, a poca distància del sòl industrial, circumstància semblant a la que es donava en el moment d'aprovació del pla general.  
  
La zona afectada és una zona alterada en un entorn industrial i el canvi de qualificació de terciari a dotacional zona verda no té efectes negatius significatius des d'un punt de vista ambiental. El canvi de zona verda i terciari a sòl industrial no és significatiu a nivell de pla pel fet que la superfície és reduïda i es troba en un entorn industrial, no obstant això, per a previndre els possibles efectes negatius a nivell de projecte, es considera que l'ajuntament prèviament a la concessió de la llicència per a l'activitat d'aqueix ús industrial haurà de garantir que es donarà un tractament adequat als residus i aigües residuals i es disposarà de subministrament suficient d'aigua potable, igual que exigirà l'adopció de mesures correctores, si és el cas, per a evitar molèsties significatives a limítrofs en sòl no urbanitzable.  
  
Des del punt de vista paisatgístic d'acord amb l'informe del Servei d'Infraestructura Verda i Paisatge no tindrà una incidència significativa en el caràcter del paisatge actual però sí que tindrà una certa incidència en la seua percepció, en especial en la zona A per això hauran d'adoptar-se mesures d'integració paisatgística per a formalitzar un accés i una vora urbana de qualitat en la zona que en garantisquen l'homogeneïtat i tractament uniforme, i es proposa valorar la realització d'un programa de paisatge per a la millora paisatgística de la zona d'afecció visual de la a-7 al seu pas per l'àmbit i de l'accés a aquest.  
En la documentació presentada en la pàgina 4 hi ha un error en el punt 2 en indicar que el que es pretén és la desqualificació de 3.331,89 m² (terrenys de la zona B) de sòl actualment destinat a ús dotacional públic zona verda la qualificació del qual en el planejament vigent és EL-107, quan hauria de dir que en el planejament vigent estan qualificats com EL-62 d'acord amb els plans indicats. Aquest error s'ha de corregir.  
Cal tindre en compte que en la declaració d'impacte ambiental emesa sobre el pla general s'establien una sèrie de condicionants que podrien afectar sòls industrials, i que és responsabilitat de l'ajuntament la vigilància del seu compliment, i s'estima que seran igualment aplicables al nou sòl industrial, circumstància que haurà de tindre's en compte en la modificació.  
En conseqüència, tenint en compte tant les característiques de la modificació del pla com dels efectes i l'àrea en qüestió, i amb els condicionants abans indicats, no s'estima que s'hagen de produir efectes negatius significatius a nivell de pla.  
  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora al dret intern espanyol mitjançant la Llei 21/2013, de 9 de desembre, d'Avaluació Ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
Proposta d'acord  
Segons estableix l'article 51.2.b de la LOTUP, avaluada-la modificació puntual núm. 25 del PGOU (sector industrial P-Alfàs III) en el terme municipal d'Ibi (Alacant), d'acord amb els criteris de l'annex VIII d'aquesta llei, i tenint en compte les consultes realitzades, i vist que no té incidència en el model territorial ni suposa afecció al patrimoni natural, es pot concloure que el procediment d'avaluació simplificada és suficient per a determinar que la modificació no presenta efectes significatius sobre el medi ambient.  
D'acord amb allò que s'ha exposat, es resol emetre informe ambiental i territorial estratègic favorable a la modificació puntual núm. 25 del PGOU (sector industrial P-Alfàs III) en el terme municipal d'Ibi (Alacant), ja que d'acord amb els criteris de l'annex VIII de la LOTUP, no tindrà efectes significatius sobre el medi ambient, i correspon continuar la tramitació de la modificació d'acord amb la seua normativa sectorial, sempre que s'ajuste als condicionants següents:  
  
1. L'ajuntament, prèviament a la concessió de la llicència per a l'activitat d'aqueix ús industrial en la parcel·la zona B, haurà de garantir que es donarà un tractament adequat als residus i aigües residuals i es disposarà de subministrament suficient d'aigua potable, igual que exigirà l'adopció de mesures correctores, si és el cas, per a evitar molèsties significatives a limítrofs en sòl no urbanitzable.  
2. Hauran d'adoptar-se mesures d'integració paisatgística per a formalitzar un accés i una vora urbana de qualitat en la zona que en garantisquen l'homogeneïtat i tractament uniforme. Aquestes mesures s'incorporaran a la modificació prèviament a la seua aprovació definitiva.  
3. A l'àmbit de la modificació se li aplicaran també els condicionants establits en la declaració d'impacte ambiental favorable amb condicions de 24 de maig de 1999, en especial condicionants de 4 a 6 inclosos.  
4. Es corregirà l'error següent en la documentació de la modificació: en la pàgina 4 hi ha un error en el punt 2 en indicar que el que es pretén és la desqualificació de 3.331,89 m² (terrenys de la zona B) de sòl actualment destinat a ús dotacional públic zona verda la qualificació dels quals en el planejament vigent és EL-107, quan hauria de dir que en el planejament vigent estan qualificats com EL-62 d'acord amb els plans indicats.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'ha procedit a l'aprovació de la modificació en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que antecedeix, la Comissió d'Avaluació Ambiental, acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 25 del pla general d'ordenació urbana, sector industrial P-Alfàs III, d'Ibi, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
S'ha de notificar als interessats que contra la present resolució, per no ser un acte definitiu en via administrativa, no pot interposar-se cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que es notifica perquè se'n prenga coneixement i als efectes oportuns.  
Cosa que se certifica abans de l'aprovació de l'acta corresponent i a reserva dels termes precisos que se'n deriven, conforme ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 28 d'abril de 2016.- El secretari de la Comissió d'Avaluació Ambiental: José del Valle Arocas.»  
  
  
  
«Informe ambiental i territorial estratègic  
Núm. expedient: 8-2016-EAE.  
Objecte: Modificació puntual núm. 26 del PGOU.  
Promotor: Ajuntament d'Ibi.  
Autoritat substantiva: Comissió Territorial d'Urbanisme de València.  
Localització: Ibi (Alacant).  
  
La Comissió d'Avaluació Ambiental, en sessió realitzada el 28 d'abril de 2016, va adoptar l'acord següent:  
Vista la proposta de l'informe ambiental i territorial estratègic de la modificació puntual núm. 26 del pla general d'ordenació urbana d'Ibi, en els termes següents:  
  
En data 18 de gener de 2016 es va rebre en el Servei d'Avaluació Ambiental Estratègica de la Subdirecció General d'Avaluació Ambiental, documentació relativa a la modificació puntual núm. 26 del pla general d'ordenació urbana d'Ibi (Alacant), als efectes d'avaluació ambiental estratègica.  
  
Documentació presentada  
La documentació rebuda el 18 de gener de 2016 consta de document inicial estratègic en format paper i en format digital (CD). S'adjuntava certificat de l'acord plenari de 30 de novembre de 2015 relatiu a iniciar el procediment d'avaluació ambiental de la modificació i informe del Servei Territorial d'Urbanisme d'Alacant de data 23 de desembre de 2015.  
No s'adjunta un esborrany de la modificació pròpiament dita, encara que en el document inicial estratègic amb els plans aportats i l'informe del Servei Territorial d'Urbanisme d'Alacant la modificació queda prou definida.  
  
Planejament vigent  
El municipi d'Ibi disposa de pla general aprovat definitivament per acord de la Comissió Territorial d'Urbanisme de data 3 de febrer de 2000, sobre el qual es va emetre declaració d'impacte ambiental favorable amb condicions del 24 de maig de 1999 (Expedient 86/3166-GDO).  
  
  
Classificació PGOU vigent. Zones afectades per la modificació SNUC- G1A (verd).  
Objecte de la modificació  
L'àmbit de la modificació és sòl no urbanitzable urbanitzable comú G1A (constitueix un subgrup del SNUG1) ubicat de manera dispersa per la vall situada entre la serra del carrascar de la Font Roja i la serra de Quartell i pel qual discorre la via A-7.  
L'objecte de la modificació és l'eliminació de la qualificació SNUC G1A en sòl no urbanitzable tant dels plans d'ordenació com de la normativa urbanística, en què la parcel·la mínima edificable és 5.000 m².  
  
D'aquesta manera el SNUC G1A s'eliminaria del pla general i quedarien les parcel·les que tenien aquesta qualificació com SNUC-G1 amb la regulació donada en la normativa urbanística respecte a l'edificació, que és parcel·la mínima de 10.000 m². Tal com es pot apreciar en la imatge annex II.  
  
  
Classificació del sòl PGOU segons modificació proposada.  
  
D'acord amb l'informe del Servei Territorial d'Urbanisme d'Alacant:  
El pla general en la seua memòria justificativa defineix la categoria en sòl no urbanitzable de grau 1 de la manera següent:  
«Grau 1. Comprén aquelles àrees en què ha sigut tradicional la construcció d'habitatge de segona residència al llarg dels anys. La parcel·la mínima s'estableix en 1 ha. Dins d'aquest grau es crea un subgrau 1a, amb una parcel·la mínima de 0,5 ha, que comprén àmbits en què la parcel·lació històrica dóna una parcel·la inferior a 0,5 ha i l'existència d'habitatges unifamiliars és important.»  
Tot això es regula en la normativa urbanística en l'article 5.1 sòl no urbanitzable comú:  
«3. Divisió en grups. Atenent fonamentalment la tipologia i grandària de les parcel·les del SNUC, s'ha establit una divisió d'aquest sòl en 3 grups: G1, G2 i G3.  
En el Grup 1, s'enquadren les zones en què les parcel·les dominants són de dimensió reduïda (0 a 10.000 m²), i que suposen, segons es desprén de la informació urbanística, el 70 % de la propietat del sòl no urbanitzable.  
En el Grup 2, s'enquadren les zones en què la parcel·la mitjana supera els 10.000 m² i es troba més allunyada de la població i els cultius són més extensius.  
En el Grup 3, s'inclouen les zones més elevades, amb parcel·la mitjana superior als 50.000 m² i que per la seua orografia o localització, ha d'incidir l'acció edificatòria d'una forma molt lleugera.  
4. Condicions de l'edificació en el grup 1.  
a) Es permeten totes les edificacions determinats en l'article 4.8 per a sòl no urbanitzable.  
b) Dins de la zona delimitada com a Grau 1 en els plans corresponents de classificació de sòl, es podrà construir un habitatge unifamiliar aïllat en la finca que haurà de complir els requisits següents:  
- Parcel·la mínima: serà de 10.000 m². En àrees definides com 1A, 5.000 m².  
- Ocupació en planta: el coeficient d'ocupació màxim serà de 2 % de la superfície de la finca.  
- Edificabilitat: coeficient d'edificabilitat màxim serà de 0,04 m²/m².  
- Altures: el màxim nombre de plantes permés serà de 2 (B+1) i l'altura de cornisa no superarà els 7,00 m.  
- Reculades: la tanca de la finca es recularà respecte de l'eix de qualsevol camí amb què limite un mínim de 5,00 m, i s'obliga a la cessió del terreny entre el camí i el tancament de la parcel·la. L'edificació es recularà un mínim de 15,00 m de l'eix del camí i 10,00 m de la resta dels límits laterals. Es podrà disminuir la reculada a límits (no camins) amb l'acord previ, inscrit en el registre de la propietat, amb el veí.  
  
- Tanca: la tanca de la finca no podrà superar, en part d'obra, l'alçària d'1,00 m i podrà arribar fins a 2,00 m amb reixa metàl·lica.  
4.1. Condicions de l'edificació en el SNU Grup 1A. Seran les mateixes que en el grup 1 amb parcel·la mínima edificable de 5.000 m². En cap cas es podrà construir un habitatge unifamiliar aïllat en parcel·la inferior a 5000 m².»  
  
Justificació de la modificació  
La modificació plantejada és per a adaptar-se a la legislació urbanística, de rang superior a les determinacions del pla general, i que d'acord amb la mateixa la categoria SNUC-G1A no és viable, i per això s'elimina.  
L'article 197.1.B de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana estableix que la parcel·la mínima per a habitatge aïllat i familiar mai serà inferior a 1 hectàrea.  
  
Consultes realitzades  
Per part de l'òrgan ambiental, d'acord amb l'article 51.1 de la 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP), la documentació aportada s'ha sotmés a consulta, en qualitat d'administracions públiques afectades:  
  
  
Consulta Informe Administració pública consultada  
16.02.2016 Servei de Vida Silvestre; SubDG. Medi Natural; Conselleria d'Agricultura, Medi Ambient, Aigua i Desenvolupament rural  
16.02.2016 Servei de gestió d'espais naturals protegits; SubDG. Medi Natural; Conselleria d'Agricultura, Medi Ambient, Aigua i Desenvolupament rural  
16.02.2016 Servei de d'ordenació i gestió forestal; SubDG. Medi Natural; Conselleria d'Agricultura, Medi Ambient, Aigua i Desenvolupament rural  
 23.12.2015 Servei Territorial d'Urbanisme d'Alacant  
  
  
- Servei Territorial d'Urbanisme d'Alacant (23.12.2015): indica que la modificació proposada afecta l'ordenació estructural per la qual cosa, segons el que estableix l'article 44.2.C. de la LOTUP, la seua aprovació definitiva és competència de la conselleria competent en ordenació del territori.  
Quant a les determinacions de caràcter urbanístic que incideixen en la proposta, des del punt de vista de les competències del Servei Territorial d'Urbanisme no s'adverteix que aquesta contravinga la normativa d'aplicació.  
Respecte a les consideracions ambientals s'indica: «després de l'estudi de la proposta descrita i consultada la cartografia temàtica de la Conselleria d'Infraestructures, Territori i Medi Ambient, es considera que aquesta no pareix, des de la visió de les competències urbanístiques d'aquest Servei, que haja fr tindre efecte significatiu sobre el medi ambient, per la qual cosa podria sotmetre's al més prompte possible al seu estudi per la Comissió d'Avaluació Ambiental.»  
  
Els informes rebuts es poden consultar en la pàgina web www.cma.gva.es/eae una vegada s'emeta aquest IATE.  
  
Identificació i valoració dels possibles efectes sobre el medi ambient  
D'acord amb el que estipula l'article 46.3 de la LOTUP, l'òrgan ambiental i territorial, tenint en consideració els criteris de l'annex VIII, sotmetrà al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb consulta prèvia a les administracions públiques afectades a què es refereixen els articles 48.d) i 51.1 de la LOTUP.  
La modificació afecta sòl no urbanitzable comú G1A. Es tracta de terrenys ubicats en la vall situada entre la serra del carrascar de la Font Roja, al nord, i la serra de Quartell, al sud. Són terrenys majoritàriament agrícoles en què hi ha edificacions. En alguns casos comprenen molt puntualment terrenys considerats com forestals. Aquests terrenys forestals són marginals o formen part de la vegetació pròxima a barrancs.  
  
Una xicoteta part d'aquestes zones estan ubicades en l'àmbit de la zona d'especial protecció per a les Aus (ZEPA) serres de Mariola i carrascar de la Font Roja i en l'àmbit del PORN del Parc Natural de la Font Roja (zona periurbana d'Ibi i zona d'ús agrícola sostenible de la vall de la Canal).  
Algunes de les zones qualificades actualment com SNUC-G1A estan afectades parcialment per perillositat d'inundació 6 (freqüència baixa (500 anys) i calat baix (< 0,8 m.) o per perillositat geomorfològica d'acord amb la cartografia PATRICOVA.  
Alguna d'aquestes zones està afectada per via pecuària.  
Les característiques de la modificació, açò és, eliminar les zones amb qualificació SNUC-G1A perquè queden dins del SNUC-G1 en què estan englobades, de manera que la parcel·la mínima edificable passa a ser de 5.000 m²a 10.000 m², no ocasionarà efectes negatius significatius en el medi, al contrari, tindrà un efecte positiu des d'un punt de vista paisatgístic, i menys sòl segellat.  
No afecta el model territorial de manera significativa i suposa adaptar-se a la LOTUP en la parcel·la mínima edificable.  
Es tracta d'uns terrenys que van ser avaluats ambientalment amb la qualificació de SNUC-G1 i en conseqüència l'edificació està permesa amb les condicions indicades en la normativa del pla, que ara en les zones SNUC-G1Ase adapta a la legislació urbanística en la superfície mínima de parcel·la edificable (10.000 m²), tot això sense perjudici que per a la concessió de la llicència serà necessari complir la legislació sectorial vigent (normativa del PORN del Parc Natural, legislació sobre Xarxa Natura 2000, PATRICOVA, legislació de vies pecuàries, etc.) que determinarà si l'edificació és possible i davall quines condicions.  
  
Cal tindre en compte que en la declaració d'impacte ambiental emesa sobre el pla general s'establia el condicionant núm. 3 que pot afectar la present modificació, que indicava: «L'Ajuntament vetlarà, especialment pel manteniment de l'estat natural dels terrenys de domini públic hidràulic i les àrees naturals limítrofs incloses el sòl no urbanitzable comú (de grau 1 i 2), situats a l'est del terme municipal, per la importància que adquireixen per a la fauna, en constituir el pas natural entre dos espais naturals de molt elevat valor ecològic com són la serra del Menejador i la serra del Quarter.»  
  
En conseqüència, és responsabilitat de l'ajuntament la vigilància del seu compliment.  
En conseqüència, tenint en compte tant les característiques de la modificació del pla com dels efectes i l'àrea en qüestió, no s'estima que s'hagen de produir efectes negatius significatius a nivell de pla.  
  
  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta Directiva s'incorpora al dret intern espanyol mitjançant la Llei 21/2013, de 9 de desembre, d'Avaluació Ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
Proposta d'acord  
Segons estableix l'article 51.2.b de la LOTUP, avaluada-la modificació puntual núm. 26 del PGOU en el terme municipal d'Ibi (Alacant), d'acord amb els criteris de l'annex VIII d'aquesta llei, i tenint en compte les consultes realitzades, i vist que no té incidència en el model territorial ni suposa afecció al patrimoni natural, es pot concloure que el procediment d'avaluació simplificada és suficient per a determinar que la modificació no presenta efectes significatius sobre el medi ambient.  
  
D'acord amb allò que s'ha exposat, es resol es resol emetre informe ambiental i territorial estratègic favorable a la modificació puntual núm. 26 del PGOU en el terme municipal d'Ibi (Alacant), ja que d'acord amb els criteris de l'annex VIII de la LOTUP, no tindrà efectes significatius sobre el medi ambient, i correspon continuar la tramitació de la modificació d'acord amb la seua normativa sectorial.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'ha procedit a l'aprovació del Pla en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que antecedeix, la Comissió d'Avaluació Ambiental, acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 26 del pla general d'ordenació urbana d'Ibi, per considerar que no té efectes significatius en el medi ambient.  
  
S'ha de notificar als interessats que contra la present resolució, per no ser un acte definitiu en via administrativa, no pot interposar-se cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que es notifica perquè se'n prenga coneixement i als efectes oportuns.  
Cosa que se certifica abans de l'aprovació de l'acta corresponent i a reserva dels termes precisos que se'n deriven, conforme ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 28 d'abril de 2016.- El secretari de la Comissió d'Avaluació Ambiental: José del Valle Arocas.»  
  
València, 15 de setembre de 2016.- El director general de Medi Natural i d'Avaluació Ambiental: Antoni Marzo i Pastor.